《松江塔阁》
明代·汤铉

梅岭昔既营，梅水何年瀹。万派会松江，众流资锁钥。

翠屏千仞合，丹嶂五丁凿。鸦髻峙西华，阴那拟岱岳。

笃生斯异人，山斗称文学。弱冠冠粤东，秋风抟鹏鹗。

仰视奎壁光，俯瞰东井络。乃知文章府，墨食以谋度。

肇建兹灵图，芙蓉真秀削。欲借巨灵手，倒擎写碧落。

玉峰映紫霞，金碧纷相错。鬼斧与神工，驱蛟兼徙鳄。

如彼螺子川，金牛相喷礴。文光既射斗，宝剑初淬锷。

雁塔既题名，始得丹涂艧。巫筮仕古帝，居政声何卓。

岭南夫子名，鸣琴以振铎。秩满晋司农，四海皆饶乐。

晋阳操月斧，五云生朱襮。天子召平台，万言皆谔谔。

鸾坡视御草，玉署翻红药。讲幄近少微，青宫侈铜鹤。

会遭阳九运，完节归岩壑。胜会集耆英，结社亦仿洛。

烟雨隐垂纶，田园甘藜藿。身退名益重，道高辞好爵。

悠悠二十年，遗像留杰阁。嫩绿上苔阶，香篆饶帘箔。

我来勤瞻谒，音徽宛如昨。灏气返大虚，元英满广漠。

严陵一钓台，千载终有托。

作者简介：汤铉，字号里贯不详。